Sophie Løhde (V), 2024-02-28:
Der skal meget mere til at ødelægge mit gode humør, så der er i hvert fald ikke nogen her i salen, der er sure.
Altså, der er jo intet til hinder for at spørge borgerne i Ribe eller i Skibby for den sags skyld.
Jeg er bare stor tilhænger af, at det ikke er staten, der skal sidde og diktere, hvad der skal spørges om forskellige steder.
Der er jeg stor tilhænger af, at det kan man diskutere lokalt.
Det er der alle muligheder for.
Og man kan jo også sagtens sige, at i en kommune, der er sammensat af flere forskellige tidligere kommuner, vil der måske være forskellige holdninger i forskellige dele af kommunen.
Det kan man jo lade afspejle i forhold til at afholde en vejledende eller en bindende folkeafstemning.
Men det skal jo være, fordi der er en kommunal lokal efterspørgsel efter det, også blandt borgerne.
Så tillader jeg mig blot at påpege, at jeg altså mest af alt er optaget af at sørge for, at vi skal være bedre til at spørge borgerne om kvaliteten og indholdet af de nære velfærdstilbud i den offentlige sektor og dermed interessere os for: Er borgerne tilfredse med kvaliteten af den lokale folkeskole?
Er man tilfreds med de tilbud, der er inden for hjemmeplejen?
Det er da nogle af de spørgsmål, som betyder rigtig meget for borgerne i den lokale nære velfærd i hverdagen.
Jeg mener jo, at vi hele tiden skal have fokus på at sikre en ordentlig balance imellem land og by.
Det er også derfor, vi i regeringen er meget optagede af at sikre et Danmark, der hænger bedre sammen, at vi tilvejebringer flere og bedre muligheder for at leve, bo og arbejde også uden for de store byer.
I forhold til hvilke specifikke kommunale initiativer der placeres eller foregår i en enkelt kommune, er jeg igen stor tilhænger af det repræsentative demokrati, i forhold til at man jo dermed lokalt selv har indflydelse på de beslutninger, der træffes omkring skolestruktur, placering af plejehjem og andre ting.
Vi har jo i øvrigt alle sammen som borgere også mulighed for at stemme med fødderne, havde jeg nær sagt, hvert fjerde år, når det er, at vi afgiver vores stemme til kommunalbestyrelser og dermed er med til også at sammensætte repræsentationen i byrådet.
Men det er jo ikke staten, der har siddet og tegnet kommunekortet og danmarkskortet.
Det er blevet til på baggrund af kommunernes egne ønsker og nogle steder også, på baggrund af at man afholdt folkeafstemninger.
Og så er jeg da selvfølgelig optaget af og interesseret i, at vi også skal være kritiske over for de reformer, vi i øvrigt vedtager her i Folketinget, i forhold til om de overhovedet har haft den effekt, som man havde regnet med.
Har man fået de gevinster, man havde stillet borgerne i udsigt?
For så vidt angår kommunalreformen, konkluderer alle de evalueringer, der i øvrigt også er lavet af kommunalreformen, at det har entydigt været positivt.
Men der er da masser af ting, der ikke fungerer optimalt ude i kommunerne, og det skal vi da hele tiden være optagede af og interesserede i at få rettet op på og forbedre for at forandre de steder, hvor der også er behov for, at vi tænker den offentlige sektor på en anden måde og hele tiden også udfordrer os selv på, hvordan vi udformer de lokale, nære velfærdstilbud.